ดาวโจนส์ฟิวเจอร์พุ่ง 155 จุด หลัง “รีพับลิกัน-เดโมแครต” จับมือเลี่ยงชัตดาวน์
ดาวโจนส์ฟิวเจอร์พุ่ง 155 จุด หลัง “รีพับลิกัน-เดโมแครต” จับมือเลี่ยงชัตดาวน์
12 ก.พ. 2562

ผู้สื่อข่าวรายงานว่า ดาวโจนส์ฟิวเจอร์ปรับตัวขึ้นในช่วงเช้านี้ บ่งชี้ว่าตลาดวอลล์ตรีทจะดีดตัวขึ้นในคืนนี้ หลังจากสมาชิกพรรครีพับลิกันและพรรคเดโมแครตในสภาคองเกรสได้บรรลุข้อตกลงในการเจรจาประเด็นความมั่นคงในพื้นที่ชายแดน โดยมีเป้าหมายที่จะหลีกเลี่ยงภาวะการปิดหน่วยงานของรัฐบาลสหรัฐ หรือชัตดาวน์
ทั้งนี้ เมื่อเวลา 11.06 น.ตามเวลาไทย ดัชนดาวโจนส์ล่วงหน้าดีดตัวขึ้น 155 จุด หรือ 0.62% แตะที่ระดับ 25,169 จุด
โดย สมาชิกพรรครีพับลิกันและพรรคเดโมแครตในสภาคองเกรสได้บรรลุข้อตกลงในการเจรจาประเด็นความมั่นคงในพื้นที่ชายแดน โดยที่ประชุมเห็นชอบร่วมกันว่า ร่างกฎหมายงบประมาณชั่วคราวฉบับใหม่นั้นจะรวบงบประมาณในการสร้างรั้วกั้นชายแดนซึ่งมีความยาว 55 ไมล์ คิดเป็นมูลค่า 1.375 พันล้านดอลลาร์
ด้าน นายริชาร์ด เชลบี วุฒิสมาชิกสังกัดพรรครีพับลิกัน เปิดเผยว่า ในการเจรจาระหว่างสมาชิกพรรครีพับลิกันและพรรคเดโมแครตเกี่ยวกับงบประมาณความมั่นคงตามแนวชายแดนนั้น ทั้งสองฝ่าย “สามารถบรรลุข้อตกลงในหลักการ” หลังจากที่มีการประชุมร่วมกันในวันจันทร์ตามเวลาสหรัฐ
ทั้งนี้ สมาชิกพรรครีพับลิกันและเดโมแครตต่างก็เร่งเจรจาในประเด็นงบประมาณความมั่นคงตามแนวชายแดน เพื่อให้ทันวันที่ 15 ก.พ. ซึ่งเป็นวันที่งบประมาณชั่วคราวสำหรับหน่วยงานรัฐบาลจะหมดลง
 